Mette Thiesen (DF), 2024-01-23:
Det var fint – tak, Rosa Lund.
Nå, undskyld.
Det her er et lovforslag, der, som det egentlig også ganske rigtigt er blevet sagt fra talerstolen, puljer virkelig, virkelig mange forskellige elementer sammen.
Der er både gode elementer, som vi sagtens kan støtte i Dansk Folkeparti, og så et element som det her med folk, som har ulovligt ophold i Danmark og er dømt til anbringelse på en institution, som jeg har stillet virkelig mange spørgsmål til.
Derfor kan jeg sådan set ikke sige, om vi i Dansk Folkeparti kommer til at støtte det samlede lovforslag, før vi ligesom har fået svar på de spørgsmål.
Der er redegjort rigtig fint, synes jeg, fra de andre ordføreres side, i forhold til hvad det her lovforslag indeholder.
Så er der nogle ting, der lige skal på plads, men det tager vi i udvalgsbehandlingen, og jeg kan sådan set også høre, at der er andre end mig, som har tænkt nogenlunde det samme om det her.
Så jeg glæder mig til udvalgsbehandlingen, og så afventer vi i forhold til at tage stilling til, om vi kan støtte forslaget.
Det her lovforslag er en udløber og en forlængelse af en aftale, som Dansk Folkeparti også er en del af, fordi vi jo netop synes, det giver rigtig god mening at give mere frihed ud lokalt, sådan at man i langt højere grad kan indrette sig, som man selv vil.
Jeg bed en lille smule mærke i det, som den tidligere ordfører sagde i forhold til, at børnene skulle væk fra noget med nogle faste rammer, og så det her med at kunne fordybe sig i noget, man selv synes er spændende.
Der er jeg simpelt hen nødt til at sige som skolelærer igennem over 10 år: Nej, for vores skoler er jo der, hvor man netop skal lære at møde til tiden og lave nogle faste ting, som ikke altid er lystbetonede, men som er noget, man har brug for fremadrettet, fordi der bare er nogle voksne, der ved bedre, og sådan er det.
Det kommer man ikke uden om, så vi skal jo ikke tilbage til et eller andet, hvor det sådan er fuldstændig fri leg i tumleren.
Det skal bare være sådan, at de fagpersoner, der er ude på skolerne, har bedre mulighed for at indrette sig uden alle mulige tossede krav inde fra Christiansborg.
Jeg kan godt huske, da man i sin tid implementerede folkeskolereformen.
Der stod jeg i forreste række, og til det med at sidde og bruge så meget tid på eksempelvis at lave elevplaner og udfylde excelark – hvilket blev lavet en lille smule om efterfølgende, og det var rigtig godt – i stedet for at stå ude sammen med de der unger, vil jeg sige, at det i hvert fald ikke var derfor, jeg uddannede mig til at være lærer.
Det var ikke for at sidde og lave excelark eller dokumentation.
Det var for at være sammen med de der børn.
Det her er egentlig bare en forlængelse af en forsøgsperiode.
Det bakker vi selvfølgelig op om i Dansk Folkeparti.
Jeg havde bare brug for lige at knytte en kommentar til det, som den tidligere ordfører sagde.
For det, der er så ekstremt vigtigt ude i skolerne rundtomkring i landet, er jo netop også, at børn møder en faglighed og en tid og et rum, men også nogle fuldstændig faste rammer, i forhold til hvad det er, de skal, og hvad det er, de skal lære.
Nu ville jeg ikke engang komme ind på det, men jeg kan sagtens også komme ind på, hvor vigtigt det er med karakterer.
For det er hamrende vigtigt, og vi så også gerne, at det gik længere ned, end det gør i dag.
Og det, der bare er vigtigt at huske, når det handler om karakterer – og det siger jeg igen som tidligere skolelærer – er, at de aldrig må få lov til at stå alene.
For så kan man som elev blive usikker og i tvivl, men det er noget andet, hvis man har en lærer, der kan sætte sig ned ved siden af en og forklare og uddybe og sige, at lige nu er du på et 7-tal, men hvis du bare lige gør det her ekstra, kan du faktisk komme højere op.
Så kan man lægge en elevplan sammen med eleven, og så kan det faktisk være en fantastisk mulighed for, at eleven har et godt, solidt fundament at stå på.
Vi må aldrig nogen sinde som voksne ansvarlige og i øvrigt også som politikere være bange for at stå fast på, at der skal være nogle faste og trygge rammer til de børn, som de så kan agere inden for.
For en total frihed i forhold til rammer giver altså også nogle meget, meget utrygge børn.
Så det var bare lige for at knytte en kommentar til det.
I Dansk Folkeparti støtter vi selvfølgelig det her lovforslag.
Det er en del af en aftale, vi er med i, også med glæde, og vi glæder os også til at se, at det bliver udmøntet yderligere, og til at følge det rigtig tæt.